泛舟潏水君俞用韓泛南溪韵作詩三首遂和  其二
作者：李復
朝代：宋

paragraphs: 溪水秋更清，天晴好行舟。
叩舷發吳歌，蕩漾無時休。
朝戲朱坡下，暮宿青嶺頭。
勝事或有得，隨意終日留。
往年思此樂，屢嘆來無由。
今我方求田，意欲營東疇。
茲計儻能就，遂免卒歲憂。
身隨鷗泛泛，心逐魚悠悠。
南舍與北鄰，杖策步可投。
更祈暘雨時，禾稌常有秋。